Yvonne Herløv Andersen (CD), 1998-11-26:
Vi er godt klar over, at evalueringscenteret er en del af regeringsgrundlaget og som sådan derfor også væsentligt at få igennem, og det kunne vi da også se på de forhandlinger, der lige har været om finansloven.
Men hvis man nu tænker på 25 mio. kr. på dette område, ville jeg nok, hvis jeg havde haft valget, have gjort det, at jeg havde styrket Sundhedsstyrelsens funktioner, sådan at den også kunne varetage noget på dette område, og så havde jeg styrket det, som jeg specielt er stærkt interesseret i bliver bedre, for det får vi som politikere brug for som værktøj, nemlig medicinsk teknologivurdering, som det er absolut nødvendigt at have i en tid, hvor man stadig væk udvikler
ny medicin og nye behandlingsmetoder.
Men tilværelsen er jo sjældent sådan, at man får lov at vælge. Man gør i stedet for det, at man etablerer et center, som skal foretage disse funktioner samlet, og det kan jeg heller ikke have noget imod at man gør.
Så står der, at det er et uafhængigt center, og det kan man da godt forsøge, men det er faktisk ikke muligt, vil jeg tro, at etablere sådan et uafhængigt center på dette område.
Når man så læser i de almindelige bemærkninger, at man gerne vil forbedre kvaliteten af aktiviteten,
er der vel ikke nogen, der kan sige noget imod det, så nu må vi se, hvordan det udvikler sig.
Men det var ikke det, vi havde valgt, hvis vi gerne ville have styrket sygehusvæsenet. Så foreslår man en udvidelse af det frie sygehusvalg, og det har jo også været fremme i pressen her i de sidste par dage, hvor væsentlig en landvinding det er.
Jeg går ud fra, at det, der er tale om, er, at man på de lands- og landsdelsfunktioner, hvor man har kapacitet, kan tage patienter udefra i den periode, man har kapaciteten, og at det ikke er sådan, at der er patienter, der skulle have været behandlet for præcis det samme, som man tager sig af på lands- og landsdelsfunktionerne, der kommer til at vente.
Jeg har også forstået, at sådan er det ikke.
Det bliver den overskydende kapacitet, der gør det.
Altså, man har lov til at afvise patienter, der kommer med almindelige lidelser.
Så er der spørgsmålet om at kunne få at vide, hvad ventetiden er, hvilket jo har været meget interessant, men som i realiteten er lige så lidt interessant som responstiden hos Falck.
Det er mere interessant at vide, hvornår man kan blive behandlet, og hvad der så ligger bag den behandling.
Man vil gerne vide, når man nu skal vælge, hvad det så er, man vælger.
Man er begyndt at sundhedsshoppe, så det bliver en interessant ting.
Jeg kan se, at man får en lille hjælp som patient, idet man får antallet af behandlinger på det enkelte sted at vide.
Det giver jo en indikation for, om det er noget, man er øvet i eller ikke øvet i.
Men man mangler så stadig væk at få at vide, om denne behandling lige præcis her er den bedste her i landet, og om det er noget, de virkelig ved noget om. Så foreslås det, at man fastsætter regler om amtskommunernes betaling for behandling i udlandet.
Den sag, som vi lige har haft med Karolinska Sjukhuset, tror jeg kun er begyndelsen, og derfor ser jeg meget gerne, at der kommer klare regler for det.
Ellers giver det stor usikkerhed i befolkningen, som tror, at vi enten ikke er dygtige nok herhjemme, eller også vil vi simpelt hen ikke betale for behandlinger, og jeg vil meget nødig håbe, det er nogen af de to ting, så det ser jeg frem til med glæde.